इन साहित्य-मनीषी को हम सब लालाजी के नाम से जानते थे, जानते हैं और जानते रहेंगे। जहाँ तक मैं जानता हूँ, लालाजी के सम्पर्क में आने वाले प्रत्येक व्यक्ति ने उनसे कुछ-न-कुछ पाया अवश्य ही है किन्तु उन्हें दिया कुछ भी नहीं। दरअसल कोई उन्हें कुछ दे ही नहीं सकता था और फिर उन्होंने स्वयं भी कभी इसकी अपेक्षा नहीं की। उन्होंने याचना तो कभी की ही नहीं। वे हमेशा दाता बने रहे। लालाजी अत्यन्त स्वाभिमानी व्यक्ति रहे हैं। तब भी, जब वे रोग-शय्या पर थे, तो भी उनका स्वाभिमान जस-का-तस बना रहा। स्वाभिमान खोने का पाठ उन्होंने पढ़ा ही नहीं। अपने संपर्क में आये लोगों से भी यही कहा, स्वाभिमान मत खोयें। उसे बनाये रखें। लालाजी के स्वाभिमान की बातें उनके सम्पर्क में आने वाला प्रत्येक व्यक्ति जानता है। किन्तु कई लोग उनके इस स्वाभिमान को उनकी हेकड़ी बताते नहीं चूकते।